b'\n_START_ARTICLE_\nLjubljanski zmaj\n_START_PARAGRAPH_\nLjubljanski zmaj je od baroka naprej del grba mesta Ljubljane. Ponazarja mo\xc4\x8d, pogum in veli\xc4\x8dino. Upodobljen je na Zmajskem mostu in razli\xc4\x8dnih grbovnih znamenjih, na registrskih tablicah Ljubljane, na mestnih stavbah, pokrovih kanalov, na stopnicah grajskega stolpa in na mestni zastavi kot del Ljubljanskega grba.\n_START_SECTION_\nIzvor\n_START_PARAGRAPH_\nLjubljanski zmaj pravlji\xc4\x8dno izvira iz legende o Jazonu in argonavtih. V davnini je gr\xc5\xa1ki junak Jazon s tovari\xc5\xa1i Argonavti kralju Kolhide ob \xc4\x8crnem morju ukradel zlato runo; ko\xc5\xbeo zlatega ovna. Na ladji Argo so be\xc5\xbeali pred zasledovalci in za\xc5\xa1li v ustje reke Donave, namesto da bi krenili na jug proti Egejskemu morju in rodni Gr\xc4\x8diji. Poti nazaj ni bilo, zato so pluli dalje po Donavi, Savi in nato po Ljubljanici. Blizu izvira Ljubljanice so se morali ustaviti in prezimiti. Spomladi so ladjo Argo razstavili na dele in jo na ramenih prenesli do obale Jadranskega morja, jo tam spet sestavili ter potovali naprej. Po legendi so pred prihodom do dana\xc5\xa1nje Vrhnike pri Ljubljani so argonavti naleteli na veliko jezero in barje ob njem. Tam je \xc5\xbeivela grozovita mo\xc4\x8dvirska po\xc5\xa1ast, ki jo je Jazon po juna\xc5\xa1kem boju ubil. Po\xc5\xa1ast naj bi bila ljubljanski zmaj. Pravijo, da naj bi bil Jazon tudi prvi Ljubljan\xc4\x8dan. Izmislili so si tudi posebno \xc5\xa1tetje od Jazonovega obiska naprej._NEWLINE_Bolj realni razli\xc4\x8dici zgodbe o zmaju sta dve. Po prvi naj bi ga povzeli po sredjeve\xc5\xa1kem vite\xc5\xa1kem svetniku sv. Juriju, ki je zavetnik grajske kapele. Jurij na freskah ali v kipih pogosto stoji ali jezdi in s kopjem ubija zmaja (enak simbol imajo na Ptuju, v \xc5\xa0entjurju, Kozjem ali v Piranu). Zmaj v legendi o sv. Juriju predstavlja staro verovanje prednikov, ki ga nova, semitska vera - kr\xc5\xa1\xc4\x8danstvo - premaga. Grajski gri\xc4\x8d je bil v antiki svet kraj, kjer so nosilci kulture \xc5\xbearnih grobi\xc5\xa1\xc4\x8d imeli svojo utrdbo in \xc4\x8dastili svojega boga. Ko so v srednjem veku postavili temelje dana\xc5\xa1njega gradu, so hoteli tudi simbolno premagati starodavna verovanja, zato so tudi posvetili grajsko kapelo sv. Juriju. Zmaj je sicer v slovanski mitologiji ponazarjal boga Velesa, nasprotnika Peruna, vrhovnega slovanskega boga. V slovanski religiji je bil Perun po navadi \xc4\x8da\xc5\xa1\xc4\x8den na hribu, Veles pa ni\xc5\xbee, po navadi blizu tr\xc5\xbenice._NEWLINE_S prvo razlago je povezana tudi druga, da se je zmaj razvil iz dekoracije na srednjeve\xc5\xa1kem mestnem grbu, ki je najprej predstavljal le mestno obzidje ali mestna vrata. Drobna \xc5\xbeival, narejena kot okras nad grbom, se je v baroku preselila v grb in prerasla stolp in ostalo simboliko v 19. in zlasti v 20. stoletju. Zmaj je bil upodobljen kot del grba na \xc5\xa1tevilnih stavbah, ki so v lasti mesta, po drugi svetovni vojni so ga uporabljala razli\xc4\x8dna podjetja, od etiket za steklenice piva, za ime tovarne baterij ali za nagrado za modne dose\xc5\xbeke. Upodobili so ga celo na \xc5\xa1katlici znamenitih ljubljanskih cigaret Filter 57. Zmaj se uveljavlja kot simbol \xc5\xa1portnih klubov, kot maskota in spominek. Je popularen junak pravljic in pesmic.'